<classify> WAKATI leo Mkurugenzi Mkuu mpya wa Taasisi ya Kuzuia na Kupambana na Rushwa Takukuru, Diwani Athuman anatarajiwa kuzungumza na vyombo vya habari kuhusu mikakati yake ya uendeshaji wa taasisi hiyo nyeti, maaskofu na mashehe wameshauri Sheria ya Kudhibiti na Kupambana na Rushwa ifumuliwe. Ushauri huo wa maaskofu na mashehe ulitolewa Dar es Salaam jana kupitia kwa Mwenyekiti wa Kamati ya Kitaifa ya Maaskofu na Mashehe ya Maadili, Amani na Haki za Binadamu kwa Jamii ya Madhehebu ya Dini nchini, Askofu William Mwamalanga.Mwamalanga ambaye ni Askofu wa Kanisa la Kiinjili la Kipentekoste nchini alitoa ushauri huo, Dar es Salaam jana wakati akifungua Kongamano la Amani kwa Vijana 3,000 kutoka madhehebu mbalimbali ya dini nchini. Amemuomba Rais Joh Magufuli kuagiza kufanyiwa marekebisho kwa sheria hiyo aliyosema inamzuia Mwanasheria wa Taasisi ya Kuzuia na Kupambana na Rushwa Takukuru kumfikisha mtuhumiwa wa rushwa mahakamani hadi jalada lake litakapofikishwa kwanza kwa Mwendesha Mashitaka DPP.Askofu Mwamalanga ameuita mfumo huo kuwa ni wa kikoloni na kuwa kwa kiwango kikubwa umekwamisha harakati za mapambano dhidi ya vitendo vya rushwa nchini na pia umesaidia kuwalinda wala rushwa vigogo kutokana na uwezo wao kifedha na baadala yake kushughulika na wala rushwa wadogo. Huu ni mfumo ambao mimi kama kiongozi wa dini ambaye nina wajibu wa kuisaidia serikali katika mapambano dhidi ya vitendo vya rushwa nashauri kwa Rais Magufuli kuwa ni vema kama utabadilishwa maana vinginevyo mabosi wa pale Takukuru wataendelea kushindwa kufanya mabadiliko ya kimfumo.Katika sheria ya kupambana na rushwa, ni kosa moja tu kati ya makosa 24 ya rushwa ndilo ambalo Mwanasheria wa Takukuru anaweza kumpeleka mtuhumiwa moja kwa moja mahakamani, katika kifungu kidogo cha 15 cha sheria hiyo, lakini makosa mengine yote sheria inasema ni lazima yapelekwe kwa DPP, alisema Askofu Mwamalanga. Alisema mfumo huo umekuwa unaleta ukakasi kwa mabosi wa Takukuru kushughulika na magwiji wa rushwa nchini kwani wakati mwingine DPP anaweza kukwamisha kasi ya ushughulikiaji wa kesi hizo zilizopelekwa kwake kutoka Takukuru.Jitihada za kupambana na rushwa haziwezi kufanikiwa chini ya mfumo huu ni lazima jitihada za makusudi zifanywe ili kuipa meno yote Takukuru ili iwe na uwezo wa kuwafikisha moja kwa moja watuhumiwa wote wa rushwa na hasa vigogo mahakamani, alisema Askofu Mwamalanga. Alisema kama hilo litafanyiwa kazi, Tanzania itaungana na nchi nyingine za Afrika ambazo ziliamua kufuta sheria zilizokuwepo za kikoloni katika kukabiliana na vitendo vya rushwa katika nchi zao na kupata mafanikio makubwa.Rushwa ni adui mkubwa wa haki, amani na ustawi wa taifa letu, ndiyo maana katika nchi nyingi za Asia, Ulaya na Marekani, hawana mzaha kabisa na suala la rushwa na mtu yoyote bila kujali wadhifa wao wanaadhibiwa vikali. Diwani Athuman kuunguruma leo Katika hatua nyingine, Mkurugenzi Mkuu mpya wa Takukuru, Diwani Athuman leo atanguruma na kuelezea mikakati yake ya kuendesha taasisi hiyo baada ya kuapishwa juzi na Rais Magufuli kushika wadhifa huo. Msemaji wa Takukuru, Mussa Misalaba alilieleza gazeti hili jana juu ya kuwepo kwa mkutano baina ya bosi huyo mpya wa Takukuru na vyombo vya habari.Diwani amechukua nafasi ya Valentino Mlowola ambaye ameondolewa katika nafasi hiyo na kuteuliwa kuwa balozi. Rais Magufuli alieleza kuwa moja ya sababu za kumuondoa Mlowola kwenye nafasi hiyo ni kutokana na kutoridhishwa na namna alivyoshughulikia migogoro ya ufisadi katika mauzo ya Hoteli ya Musoma na Shamba la Mifugo la Utegi, vyote vikiwa mkoani Mara. Aliyasema hayo wakati akizungumza na wakazi wa mji wa Tarime mkoani Mara, Septemba 7, mwaka huu. Juzi wakati akimuapisha, Rais Magufuli alimtaka Mkurugenzi Mkuu huyo wa Takukuru kuisafisha taasisi hiyo ikiwa ni pamoja na kuwaondoa kazini watendaji wanaojihusisha na vitendo vya rushwa.  <topic>: KITAIFA 